정조 8년 · 목
講國朝寶鑑。○敎曰。備局有司堂上竝入侍。予曰。原春道狀本來到。還穀未捧數甚夥然。卿等謄報乎。備堂徐有隣曰。未及見之矣。予曰。十二郡還穀都數爲四萬石。而所捧僅爲一萬餘石。窮民弩末之勢。可以想見矣。道啓中竝請十二守宰拿處。此時賑邑守令。豈皆輕易遞改乎。曾前嶺南居末之類。果用何罰乎。卿等曾經道伯。似當詳知矣。備堂趙時俊曰。未捧居末守令之營門決杖。法意至嚴。而從前處分。每從寬典。故荒歲守宰。無難冒犯。今雖有些少之弊。恐宜用一切之法矣。備堂李在簡曰。臣於戊戌待罪嶺藩時。有守令決杖之令。敎畢賑後卽爲擧行。而堂上守令則例爲罷黜。堂下則仍令察任矣。有隣曰。賑邑守令。孰無殫竭之心。而今年嶺東則可謂無所措手。故捧還之際。曲循民情。有此許多未捧之擧。究其心則以遞罷爲限。故也。今番恐不可復用寬假之典矣。應捧未捧之數。若是夥多。飢口賙賑之憂姑舍之。還民接濟之策。尤爲罔措。關東事。誠甚悶迫矣。有隣曰。原伯私書抵臣之辭。雖不敢屑屑仰奏。然槪以爲嶺東飢口接濟之方。則旣奉發帑之德意。且因劃給之優厚。計口排巡。可免不足之患。而最是作農之民。當此春耕之時。不可不給還聊賴。然嶺東還穀所捧之太不成樣。將欲狀請加劃云矣。今見其報備局之狀。則果以爲嶺東所在還穀。雖竝計留庫之數。而排比戶口。猶不滿一戶一石。海西米一萬石。湖西米三千石。京司錢三萬兩。其條區劃之意。有所論報。而臣意則海西之穀。非但本來不敷。雖或劃給。而船運之路。由海而江。萬無利涉之望。湖西則忠州一邑。原州接境。似或有推移之道。而湖西之春後民憂。與關東無異。該道守臣似有持難之意矣。至於以錢區劃一款。目今京司在在枵然。又無分給之資矣。所請三條。俱難許施。而嶺西諸邑。原還所捧。除却數邑。則餘皆準捧。通計爲二十萬石。應分條十二萬石外。留庫當爲八萬餘石。設或有此後加分之擧。多不過數三萬石。臣之淺見。則兩道移轉。旣無其路。就其嶺西留庫條。劃給所請之數似好矣。予曰。海西之船路。旣與關東逈絶。湖西之移劃。又有本道嗣後之慮。則東民遑急之狀。如在目中。豈可以穀物之難辦。而恝視不恤乎。時俊曰。本道留穀之移劃。似勝於他道之轉輸矣。予曰。還穀分留。關係不輕。該道穀簿。原來未優。救急之策。固不可緩。而將來之慮。亦不當忽。卿等有何好樣接濟之策乎。本道似有保米上納及各屯稅穀。零瑣湊合。未知幾何。而或有以此移給之道乎。有隣曰。嶺東則勿論某般錢穀。竝在蠲減之中。到今實無變通之處矣。予曰。然則原伯所請。旣無許施之方。而窮春民憂。終沒彌綸之策乎。予之東顧之憂。夙宵靡弛。而通川平海民戶被燒之報。此際又到。兩邑歉荒之中。有此累戶延燒之擧。念其阻飢之餘。遭此失所之患。予甚慘然。他道被災處恤典。似有前例。而今年嶺東。尤當軫念。本道有何可給之穀乎。有隣曰。兩邑火災。聞甚驚慘。而恤典穀物。亦難辦出。誠甚悶隘矣。予曰。予每以均廳之事。欲有講確者矣。設廳本意。非徒爲積貯之計而已。仰想先朝聖意。均役之名。已是爲民。待其有裕。減給結錢之敎。亦出爲民之念。當此飢歲。損出幾貫積錢。活我幾萬生靈。又豈非爲民之事乎。在予繼述之道。唯當仰體　先朝遺意。與其多年積剩。不過爲作銀貿鑞無實之費。無寧賑貸貧民。一以爲拔例拯救之政。一以爲從便換穀之道。未爲不可。卿等之意何如。時俊曰。曾見　皇朝人上疏中。有云上貧賑穀。次貧賑錢。稍貧賑貸。今此下敎。旣出繼述之念。又合賑錢之規。唯在自上斷而行之矣。有隣曰。目今京司。錢儲蕩然。只有均廳若干所貯。似難輕易遷動。且或待秋換穀。而若又因未捧蕩減。則均廳若干錢。將不免消耗無餘。豈不可悶乎。在簡曰。當此荐歉之年。欲施賑貸之政。實出繼述之聖念。而目今民憂。不但穀貴。亦在錢荒。以臣淺見。合有闊狹之道矣。予曰。卿言然矣。近來錢荒。予所稔知。而各軍門中。守摠兩營。初無可論。訓局僅能出入相當。禁御兩營。留庫不滿若干萬數。軍門之財。亦可謂哀痛矣。若論稍裕之處。則唯於均廳。逐年有幾萬之贏餘。而捐割之擧。至於均廳。則有司之爭執。固其宜也。第恐年久積剩之後。官長則名以作銀。換貿非銅非鑞之銀。吏胥從又效尤。逋欠日積。然則今之慳惜。果有效乎否乎。觀於年前事。實爲今日之所鑑戒處。近來所謂均廳銀子十許萬數。是銅乎是鑞乎。籍令換穀而有些少未捧。豈不彼勝於此乎。萬一賴天之靈。年穀告登。未捧之弊。不須言也。敎曰。有司堂上金華鎭。如已來待。入侍。予曰。召見卿等。方有講確之事。卿追後入來。未及聞之矣。原伯狀啓謄本見之乎。所謂錢穀事。何以爲之則好耶。華鎭曰。湖西則雖有穀包。難於轉輸。而未必其裕矣。海西則雖欲船運。拘於水路。而實無以相濟。獨其所請之錢。若有某條劃給之物。則似好矣。予曰。京司中獨均廳。有若干所儲錢。若以區劃。則實體　先朝聖意。又不礙均廳事目。未知何如。華鎭曰。均廳若干錢取用。則似無妨。予曰。如此荒歲。不可膠守常格。況　先朝聖意。專是爲民而設。則到今略干闊狹。實爲仰體之道矣。且錢者乃是泉流之貨。則又何可徒爲積置而不用耶。在簡曰。泉流云者。豈謂白給耶。予曰。原伯所請。亦非謂白給也。只是假貸之請耳。有隣曰。屢屢聖敎。臣旣咫尺承聆。豈敢更事覆難。而環顧京司。只有均廳若干所儲。今又着手儹那。而設令來頭有歉歲之憂。又將何以爲計耶。予曰。若賴天之靈。則豈有凶荒歉臻。如今歲之甚乎。華鎭曰。今若於關東許給。則他道亦豈無一視之澤耶。臣曾前亦以均廳錢事。有筵奏矣。予曰。予意亦然。向與卿有酬酢。卿必記有。領府事亦以予言爲恰好矣。湖西之春後接濟。想又茫然。予之詢問此事。非獨爲關東也。勿論關湖。今年是大無之歲。此事非常有之例。此後豈有續續煩請之事乎。東伯所請。意其未必準許。錢物則其將自京中輸送該道耶。有隣曰。自京輸送。其勢誠難。京貢蔘價錢未上納者。幾爲一萬三千兩。以此劃給。而竝與前劃給貢蔘價通計。則恰滿三萬。以此較量嶺東還戶。則每戶幾爲數兩錢。而就其中自有富實戶。拔此而參量善分。則爲惠不少矣。予曰。今日召見卿等。欲問漁鹽船三稅事。而東伯捧糴狀本適到。故先以此酬酢矣。大抵三稅事。曾因均堂筵達。關問諸道。狀本之來到亦久矣。而姑未歸一矣。奴婢之法。自箕子時有之。至于今不廢。人物所關。亦云不輕。而曾於　先朝。出付諸道。行此比摠之法。雖以田稅言之。惟正之賦。何等重大。而其陳其起。付之於道臣守令。自度支執其大體而已。漁鹽船三稅雖重。何必自京廳査正其新舊陳起乎。此亦行比摠之法。則庶幾爲救弊之一端。而諸道監司之言。俱不免糢糊。予甚訝之。卿等各陳所見。華鎭曰。臣於嶺營待罪時。稔知此弊。故曾有所言及於廟堂。而守令則推諉於京廳。京廳則唯其減稅。京外相持。當頉而不頉。故以漁場則不敢更爲結箭於他處。以鹽盆則一破之後。更不煮取。以船隻則不肯新造。不過以舊退船。變以爲少。僅備行商。故海戶次次耗散。稅入次次減縮。若付之道臣守令。則陳起完破。想必審察。而庶無白徵之冤矣。有隣曰。均役以前。官民相依。漁場之陳起。鹽盆之新舊。船隻之完破。必也審察。隨起隨稅。而物力之不足者。間間相助。見利則多收。失利則減給。不至越視秦瘠。故除非各宮房各衙門折受浸漁之地。則漁人逐處開箭。鹽盆隨地開盆。船人亦得以措手造船矣。均役以後。一切反是。故魚産之不出者。每以此爲言。船鹽亦然。臣亦以爲出付道臣守令。爲便矣。在簡曰。臣亦別無異見矣。時俊曰。臣亦以出付爲便。然凡事難保其畢竟無弊。而大體事面則出付宜矣。予曰。京廳之遙爲句管。非但虛實之易混。揆以事面。終涉苟簡。今予欲行比摠之法者。亦非謂十分的當。而其在矯弊源正事面之道。似不外此矣。但念海稅之與地方官不相關涉。其來已久。縣官視浦戶。不如他民久矣。今若一付之營邑。使之比摠。則其於頉錄存減之際。徵求收斂之時。得無有逞憾之慮乎。華鎭曰。均廳法意。本自嚴重。而若其一切無侵漁之患。雖在此時。難保必無。屬之本官之後。安知無誅求之弊。而守令果能視若已事。細加照察。或取贏餘。以補公用。則似無逞憾之理矣。有隣曰。畢竟無弊。何敢質言。今若一委於道臣守令。專責其隱漏白徵之弊。而目下收稅之法。嚴立科條。若或因多結多役而有所餘剩。置而不問。則似無逞憾之理矣。在簡曰。逞憾與否。在於守令之賢否。而目今救弊之道。莫善於比摠矣。時俊曰。京廳之句管。終乖事面。欲正事面。則似當出付矣。予曰。均役未行之前。該地方之侵漁。各宮房之作弊。不一其端。而及夫均役行後。不無救弊之效。雖在浦戶。想必稱便。法久生弊。今又如此。船鹽姑舍。魚族之不贍。每以此籍口。予之前後詢問。必欲矯捄。良以此也。時俊曰。事旣重大。不必朝夕間變通。此事常留聖衷。臣等亦爲爛加商確。從後稟處好矣。予曰。每以爛商爲言。故終無究竟之時。比摠之法。初非有違於均廳事目之意。　先大王減匹之政。至誠惻怛。而海稅之弊。終不救正。次次耗縮。無稅可入。則非但浦民之難支。減匹給代。將何區處乎。此予所以尋常憧憧者。而其所變通。不過就事目中。略加釐正而已。至於邑比摠。則太近屑屑。奴婢之貢。旣行道比摠。則此亦宜用道比摠之規矣。華鎭曰。邑比摠則果不可爲。使道臣照管一道摠數。此得彼失。準摠而後已。則最似無弊矣。有隣曰。邑比摠則果難爲之。一依奴婢例。以道比摠擧行。而各邑之略干嬴剩。任之該邑。則不但事面之稍大。亦同養廉之需矣。在簡曰。邑比摠。不如道比摠之便好矣。時俊曰。朝廷責道比摠於道臣。則道臣亦當責邑比摠於守令。而稅額之多少相懸處。道臣於本道事。異於京廳。自自當審察而均排矣。予謂時俊曰。凡於講確之事。最貴甲乙之論。而卿之所奏。儘有意見。卿則只思來頭生弊之端。仍敎曰。此事猶非急務。原伯狀請之事。何以爲之耶。錢穀間劃給之事。予方商量。而近來京中錢荒特甚云。未知何故耶。有隣曰。京師錢荒之弊。果如聖敎。鑄錢一事。已試蔑效。而臣等之屢以此爲請者。蓋出於不得已也。予曰。鑄錢事。每欲一諭。而議尙未歸一矣。近來所謂鑄錢。太不成樣。予則斷不欲。而目今救荒之政。若繫於鑄錢與否。則亦豈無可商之道乎。時俊曰。此不可遽然始役。而姑先貿置銅鐵。則可救錢荒之弊矣。在簡曰。鑄錢經紀。必待數年。可成矣。予曰。無論鑄之利害。捧銅一節。可保善爲。在簡曰。若能擇人主管。則豈有不善捧之慮乎。時俊曰。曾前不善貿銅之弊。在於價本之先爲上下。今番則使之先納銅後受價。則其精貿自在其中矣。予曰。若依卿等之言。欲爲鑄錢。則何處爲好耶。有隣曰。松都似好。而勿論某處。要在得人而後可議矣。予曰。近來所謂鑄錢。其樣甚少。其體至薄。何以則可免此弊。夾錢私鑄之患。亦何以禁止耶。時俊曰。鑄錢之時。使其功費相補於鑄出之數。一兩所入。僅出一兩之數。則似無此等之弊矣。予曰。監董之人。精神有限。豈能一一詳察乎。是可慮也。今夜延接。始爲均廳事。而關東事。政爲急務。本道京納錢條。一一抄出。湖西上納。一體抄出。竝與貿銅事。而詳傳於時原任大臣。仍爲爛熳商議。明日來待。予謂有隣曰。戶曹上年用下之數。比前太增。昨年別無大段工役。而其數殆是丁酉後初有之例。其故何也。卿之管戶曹。未知幾朔乎。有隣曰。臣之待罪戶曹爲七朔。而昨年所用。果然浩多。不勝惶恐矣。